[pic] | KOMISIA EURÓPSKYCH SPOLOČENSTIEV |

V Bruseli, 9.4.2008

SEK(2008) 443

PRACOVNÝ DOKUMENT ÚTVAROV KOMISIE

Sprievodný dokument k Návrh ODPORÚČANIE EURÓPSKEHO PARLAMENTU A RADY o vytvorení Európskeho systému kreditov pre odborné vzdelávanie a prípravu (ECVET) ZHRNUTIE HODNOTENIA VPLYVU [SEK(2008) 442 KOM(2008) 180 v konečnom znení]

PRACOVNÝ DOKUMENT ÚTVAROV KOMISIE

ZHRNUTIE HODNOTENIA VPLYVU, KTORÉ SA TÝKA VYTVORENIA EURÓPSKEHO SYSTÉMU KREDITOV PRE ODBORNÉ VZDELÁVANIE A PRÍPRAVU (ECVET)

Jednou z hlavných prekážok získania väčšieho záujmu o mobilitu v rámci základného a ďalšieho odborného vzdelávania a prípravy je náročnosť identifikácie a potvrdzovania vzdelávacích výstupov získaných počas obdobia vzdelávania v zahraničí. Okrem toho aj nedostatok mechanizmov, ktoré umožňujú občanom prenášať a nechať si uznať svoje vzdelávacie výstupy z jedného vzdelávacieho prostredia do druhého, môže vytvárať prekážky mobility osôb, ktoré sa vzdelávajú, a ich prístupu k celoživotnému vzdelávaniu.

V tomto hodnotení vplyvu sa uvádzajú rôzne možnosti, ktoré Komisia zvažovala pri hľadaní riešení týchto problémov a na zabezpečenie uplatňovania Európskeho systému kreditov pre odborné vzdelávanie a prípravu (ECVET)[1]. Zdôrazňuje pridanú hodnotu, ktorú by Európsky systém kreditov pre odborné vzdelávanie a prípravu priniesol uľahčením celoživotného vzdelávania a zmenšením prekážok mobility v Európe.

Vzdelávanie a odborná príprava predstavujú neoddeliteľnú súčasť Lisabonskej stratégie – programu reforiem EÚ, ktorý sa snaží reagovať na výzvy znalostnej spoločnosti a hospodárstva. Konkrétne, na dosiahnutie lisabonských cieľov konkurencieschopnosti, rastu, zamestnanosti a sociálnej súdržnosti je rozhodujúci rozvoj vedomostí, zručností a odborných spôsobilostí občanov prostredníctvom vzdelávania a odbornej prípravy.

Pri strednodobom hodnotení Lisabonskej stratégie v roku 2005 sa dospelo k záveru, že tieto výzvy nie sú v súčasnosti napĺňané. Konkrétne, pokiaľ ide o tento dokument, závažné prekážky zostávajú v oblasti možností celoživotného vzdelávania a v mobilite vzdelávajúcich sa osôb a pracujúcich. Je preto potrebné vypracovať nástroje a mechanizmy spolupráce, ktoré zvyšujú účasť na celoživotnom vzdelávaní a uľahčujú prenos kvalifikácií medzi inštitúciami, systémami a krajinami. Vyššia transparentnosť kvalifikácií je nevyhnutnou podmienkou tejto stratégie a je potrebná pre rozvoj vedomostí, zručností a odborných spôsobilostí vyžadovaných občanmi Európy.

Európsky systém kreditov pre odborné vzdelávanie a prípravu je orientovaný na občanov a je určený na uľahčenie uznávania ich vzdelávacích výstupov v procese bezhraničného celoživotného vzdelávania. Technické špecifikácie ECVET sa zakladajú na postupoch, ktoré už existujú v niektorých členských štátoch. Obsahujú tieto prvky:

- opis kvalifikácie v jednotkách vzdelávacích výstupov (vedomosti, zručnosti a odborné spôsobilosti), ktoré možno prenášať a akumulovať,

- návrh a zabezpečenie transparentnosti procesu prenosu a akumulácie vzdelávacích výstupov, ktorý umožňuje, aby sa vzdelávacie výstupy získané a posúdené v jednom prostredí prenášali do druhého prostredia a aby sa akumulovali,

- vytváranie partnerstiev príslušných inštitúcií s cieľom vytvoriť prostredie, v ktorom možno budovať vzájomnú dôveru, a zabezpečenie rámca pre prenos kreditov v rámci ECVET ako súčasť budúceho bezhraničného priestoru vzdelávania a odbornej prípravy,

- prideľovanie bodov ECVET ku kvalifikácii a k jednotkám ako nutný a doplňujúci zdroj informácií. Toto prideľovanie sa zakladá na spoločnej európskej dohode.

Na účel využívania ECVET sa jednotky – alebo časti jednotiek – vzdelávacích výstupov získaných a posúdených v jednom prostredí prenášajú do druhého prostredia. V tomto druhom prostredí ich potvrdzuje a uznáva príslušná inštitúcia ako súčasť požiadaviek na kvalifikáciu, ktorú chce táto osoba získať. Jednotky vzdelávacích výstupov možno potom akumulovať s cieľom získať túto kvalifikáciu v súlade s vnútroštátnymi, odvetvovými alebo regionálnymi pravidlami.

Ako sa uvádza v hodnotení vplyvu a v návrhu odporúčania, ECVET je nástroj na uľahčenie transparentnosti, porovnateľnosti, prenosu a akumulácie vzdelávacích výstupov medzi rôznymi vzdelávacími prostrediami. Nemá za cieľ ani nevyžaduje atomizáciu kvalifikácií, ani nemá za cieľ zosúlaďovanie kvalifikácií a systémov OVP (odborného vzdelávania a prípravy). Je teda určený na doplnenie a posilnenie existujúcich nástrojov mobility, akými sú Európsky systém kreditov a prenosu pre vysoké školstvo (ECTS), Europass a Európsky kvalifikačný rámec (EQF). V druhej úrovni sa očakáva, že ECVET bude schopný prispieť k reforme vnútroštátnych systémov odborného vzdelávania a prípravy a k dosiahnutiu skutočného celoživotného vzdelávania.

Cieľom ECVET je preto poskytnúť pridanú hodnotu v oblasti mobility a celoživotného vzdelávania.

Navrhovaný ECVET je neoddeliteľnou súčasťou pracovného programu Vzdelávanie a odborná príprava 2010, ktorý sa usiluje dosiahnuť aspekty lisabonských cieľov týkajúce sa vzdelávania a odbornej prípravy. Komisia vypracovala svoj návrh na ECVET po opakovaných požiadavkách členských štátov, sociálnych partnerov a iných zainteresovaných strán.

Prvou skúmanou možnosťou je nepoužiť žiadny právny nástroj, t. j. žiadna akcia Európskej únie. To by znamenalo pokračovať na základe rôznorodej situácie v Európe, kde v niektorých krajinách existujú vnútroštátne systémy kreditov a prenosu kreditov a v iných nie. Neexistovalo by žiadne referenčné miesto, z ktorého by bolo možné získať informácie o ďalšom vývoji v prenose a uznávaní vzdelávacích výstupov mobilných osôb, ktoré sa vzdelávajú. To by zabránilo ďalšiemu rozvoju zdokonalenej spolupráce, ktorá bola odštartovaná rozhodnutím Rady a vyhlásením z roku 2002 a ktorá počítala s vytvorením systému kreditov na európskej úrovni. To by znamenalo, že Komisia nereagovala na žiadosť členských štátov vybudovať systém kreditov, ktorý možno používať v odbornom vzdelávaní a príprave. Táto možnosť by však bola neprijateľná pre mnohé zainteresované strany a nespĺňala by jasný mandát daný Komisii členskými štátmi.

Druhou možnosťou je oznámenie Komisie. Oznámenie Komisie však nie je nástroj, ktorý by zaangažoval členské štáty alebo Európsky parlament do jeho prijatia. Táto možnosť by preto nevytvorila potrebný politický záväzok k vytvoreniu a účinnému uplatňovaniu funkčného ECVET.

Treťou možnosťou je odporúčanie Komisie podľa článku 150 zmluvy, ktoré sa týka odborného vzdelávania. Hoci odporúčanie Komisie predstavuje právny nástroj, ani tak by nemalo silnejší vplyv ako predchádzajúca možnosť, keďže by nezaangažovalo členské štáty ani Európsky parlament do oficiálneho prijatia, a preto by nevytvorilo stupeň politického záväzku vyžadovaný pre účinnú implementáciu ECVET.

Štvrtou skúmanou možnosťou je vytvoriť ECVET prostredníctvom právneho nástroja, ktorým je odporúčanie Európskeho parlamentu a Rady podľa článkov 149 a 150 zmluvy. Tento nástroj by odporučil, aby členské štáty používali ECVET na dobrovoľnom základe ako nástroj, ktorý uľahčuje transparentnosť, porovnateľnosť, prenos a akumuláciu vzdelávacích výstupov medzi rôznymi vzdelávacími prostrediami v Európe. Komisia vytvorila návrh systému ECVET, v ktorom je zohľadnený proces vytvorenia ECVET – spolupráca medzi Komisiou, členskými štátmi, EHP, kandidátskymi krajinami a európskymi sociálnymi partnermi – a rozsiahly proces konzultácií s príslušnými orgánmi a zainteresovanými stranami na európskej úrovni v oblasti OVP.

Piatou možnosťou je vytvoriť ECVET prostredníctvom právneho nástroja, ktorým je rozhodnutie Európskeho parlamentu a Rady podľa článkov 149 a 150 zmluvy. Táto alternatíva by však znamenala rozhodnutie, na základe ktorého sa prijímajú zásady a povinnosti pre tie členské štáty, ktoré uvádzajú svoje vnútroštátne systémy do spojitosti s ECVET, kým medzi zainteresovanými stranami (členské štáty, sociálni partneri, odvetvia a iné) prevažuje konsenzus, že ECVET by mal byť úplne dobrovoľný.

Komisia sa pri porovnávaní silných a slabých stránok uvedených možností rozhodla navrhnúť možnosť 4, ktorá by umožnila v spolupráci s členskými štátmi a sociálnymi partnermi riešiť stanovené výzvy a nájsť vhodné riešenia. Táto možnosť tiež najpresnejšie zodpovedá očakávaniam členských štátov a zainteresovaných strán. Bude predstavovať najlepší základ pre úspešnú implementáciu funkčného ECVET a pre dosiahnutie skutočnej pridanej hodnoty, ktorú európsky rozmer môže priniesť občanom v oblasti celoživotného vzdelávania a mobility prostredníctvom akumulácie a prenosu vzdelávacích výstupov medzi rôznymi vzdelávacími prostrediami.

Úspešnosť ECVET pri plnení jeho cieľov sa bude trvale monitorovať a hodnotiť. Ak Parlament a Rada ECVET prijmú, nebude nemenný, ale bude predmetom stáleho preskúmania a bude predstavovať základ pre ďalší rozvoj. Komisia bude monitorovať implementáciu ECVET a štyri roky po jeho prijatí podá Európskemu parlamentu a Rade správu o získaných skúsenostiach a zváži dôsledky pre budúcnosť, v prípade potreby aj vrátane preskúmania tohto právneho nástroja. Táto správa sa bude zakladať, okrem iného, na výsledkoch externého hodnotenia.

[1] Orientačná tabuľka osobitných termínov súvisiacich s ECVET je uvedená na konci hodnotenia vplyvu